**ELŐTERJESZTÉS**

**Körmend Város Önkormányzata Képviselő-testületének 2021. december 16-i rendkívüli ülésére**

**Tárgy: Beszámoló a Körmend és Mikrotérsége Köznevelési Intézményfenntartó Társulás 2021. évi tevékenységéről**

Tisztelt Képviselő-testület!

A Körmend és Mikrotérsége Köznevelési Intézményfenntartó Társulás (továbbiakban: Társulás) társulási megállapodásának 14. pontja alapján minden társult Önkormányzat évente legalább egy alkalommal napirendjére tűzi a Társulás munkájáról készített beszámoló megtárgyalását.

A 478/2020. (XI.3.) Korm. rendelettel kihirdetett veszélyhelyzetben a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése szerint a Társulási Tanács feladat- és hatáskörét az elnök gyakorolta. Erre tekintettel a Társulás elnöke a Társulás tagjai véleményének megismerése után 4 alkalommal hozott döntést, társulási ülés keretében pedig 1 határozat született az alábbiak szerint:

Társulás januárban megkezdte a 2021-es év feladatait, megismerte és elfogta a 2019. évi maradvány 2020. évi igénybevétele számviteli elszámolása során alkalmazandó korrekciókról szóló jegyzőkönyveket.

A 2021. februári véleményezés során a 2020. évi előirányzat és költségvetési határozat módosítással folytatódott a munka A 2020. évi előirányzatok esetében előirányzat-módosításokat kellett alkalmazni, amelynek egyrésze személyi jellegű kiadásokat érint a bérkompenzáció és az ágazati összevont pótlék tekintetében, másrészt pedig bankköltség és a korrekció végrehajtása, illetve a beruházások előirányzatának emelése volt szükséges tárgyi eszköz beszerzése céljából.

A határozati javaslat legfontosabb pontja a 2021. évi költségvetés elfogadása. A Társulás fenntartásában működik a Dr. Batthyányné Coreth Mária Óvoda és Bölcsőde (továbbiakban: Óvoda) a Molnaszecsődön lévő tagóvodával együtt. A Körmendi telephelyeken 16 csoport, Molnaszecsődön 1 csoport működik. Körmenden működik továbbá a bölcsődei feladatellátás. Az intézmények által ellátott feladat kötelező feladatnak minősül.

A bevételek között a központi támogatás és az önkormányzati hozzájárulások összege biztosítja a szükséges forrásokat. Ezen felül működési bevétele az intézménynek élelmezési tevékenységéből származik, amely az ingyenesen étkezők körének bővülése miatt folyamatosan csökken. A kiadások között személyi juttatások, járulékok, dologi kiadások jelennek meg. Dologi kiadások jelentős részét az élelmezési kiadások teszik ki a közüzemi kiadások mellett. Egyéb kiadások között az alapvető működéshez szükséges források kerültek tervezésre. A tervezés 26 óvónővel, 16 dadával, 10 pedagógiai asszisztenssel (közülük 2 fő az év során tanulmányaik befejezésével óvodapedagógussá válik), 2 főállású és 1 félállású óvodatitkárral és 1 főállású és 1 félállású karbantartóval számol. Az évek folyamán jellemző, hogy a nyugdíjba vonuló óvodapedagógus kollégák helyére egyáltalán, vagy csak részben sikerül alkalmazni új óvodapedagógust. A nyugdíjazás mellett a jubileumi jutalom is tervezésre került. 2021-ben 1 fő óvodavezető helyettes, 1 fő óvodapedagógus, 1 fő kisgyermeknevelő és 1 fő dajka számára esedékes jubileumi jutalom fizetése.

A Társulás és az Óvoda esetében is az előirányzatokat a bérkompenzáció és a szociális ágazati összevont pótlék átvétele növelte, amely kiadási oldalon központi, irányító szervi támogatások között, illetve a személyi juttatások és a járulékok között jelenik meg.

Ez év márciusában elfogadásra került a Társulásés az Óvoda 2021. évi közbeszerzési terve.

A Társulási Tanács az óvodai beiratkozás időpontját is kitűzte, 2021. május 3-7-ig terjedő időszakban határozta meg azt, az indítható óvodai csoportok számát változatlanul hagyta.

Tárgyév májusi véleményezése a 2020. évi gazdálkodásról szóló beszámoló tartalmazta a Társulás és a fenntartásában működő intézmény vonatkozásában. A beszámoló elfogadásra került az alábbiak szerint:

2020. év januárjától az óvodai feladat ellátása Körmenden 16 csoportban, Molnaszecsődön 1 csoportban történt. Az intézmény keretein belül kerül sor Körmenden a bölcsődei feladat ellátására. 2020-ban 4 csoportba szervezve látja el az intézmény a bölcsődei feladatot, így a kihasználtság az átlagosnak megfelelő.

A központi támogatással történő elszámolás megtörtént a beszámolás keretében és visszafizetési kötelezettség keletkezett az önkormányzatnak az óvodapedagógusok létszámának csökkenéséből adódóan. Az óvodapedagógus hiányt pedagógiai asszisztensek alkalmazásával oldja meg az intézmény átmenetileg, azonban erre finanszírozást nem kap a gesztor Önkormányzat, így mindenképpen nem csak szakmailag gond, hanem finanszírozás szempontjából is az óvónőhiány. A központi támogatáson túl az önkormányzatok is hozzájárulnak a működéshez. A Molnaszecsődi Tagóvoda esetében a település a kiadás és bevételek különbözetét megfizetik megállapodás szerint a fenntartó társulás részére.

A Társulás kiadása a személyi juttatásokelőirányzata és teljesítése a központi költségvetésből kapott bérkompenzáció és szociális ágazati összevont pótlékkal növekedett 2020-ban. Az étkeztetés esetében a központi támogatás és a bevétel nem fedezi a kiadásokat, ennek következtében a feladatot igénybevevő önkormányzatoknak hozzá kell járulni a kiadásokhoz.

Az intézményben 2020. évben volt felhalmozás jellegű kiadás, amely új eszköz beszerzése érdekében merült fel. Dienes Lajos Utcai Tagóvoda részére egy vasaló került beszerzésre. A felhalmozás jellegű beszerzésre az intézmény nyújtott fedezetet. Ezen felül a többi felhalmozás jellegű beszerzés Körmend Város Önkormányzata nevében történt, az önkormányzat nyújtott rá fedezetet. Ilyen formában beszerzésre került 2020. év során 3 db hordozható ózongenerátor, 1 db Electorlux EPF 61R porszívó, 1 db Karcher porszívó száraz-nedves WD-3 és 1 db Rivall RPM 4735 multifunkciós fűnyíró.

A Társulás és az Óvoda esetében is 2021. évi előirányzat és költségvetési határozat módosítását volt szükséges eszközölni személyi juttatások és dologi kiadások tekintetében.

A Társulás a 2020. évi belső ellenőrzési feladatok teljesítéséről szóló beszámolót elfogadta.

Dr. Batthyányné Coreth Mária Óvoda és Bölcsőde intézményvezetője minden évben beszámol a fenntartó Társulásnak az előző év szakmai tevékenységéről. Az intézményvezető idén is elkészítette részletes beszámolóját az óvoda és a bölcsőde működéséről, személyi és tárgyi feltételeiről, az intézményben folyó szakmai munkáról, amelyet a Társulás véleményezett és elfogadott.

A 2021. októberében – a veszélyhelyzeti szabályozás módosulása miatt – a Társulás megtarthatta első ülését, ahol a Társulás 2021. évi előirányzat és költségvetési határozat módosítására került sor. Előirányzat növelésére volt szükség dologi kiadások terhére, amelyből tárgyi eszközként egy hűtőszekrény került beszerzésre a Molnaszecsődi Tagóvoda részére.

Személyi jellegű kiadások előirányzatának terhére a körmendi óvodák esetében és a bölcsőde esetében is átcsoportosítás volt indokolt a dologi kiadásokra. A felszabadult előirányzat oka azok a meghirdetett, de be nem töltött álláshelyek, amelyek költségvetés készítése során tervezésre kerültek a személyi jellegű kiadások között. A betöltetlen óvodapedagógusi munkakörre meghirdetett üres státuszokat, azonban a dologi kiadások előirányzata az év közben jelentkező elmaradhatatlan karbantartási munkálatok miatt láthatóan nem nyújtott fedezetet a tényleges kiadásokra, így volt indokolt az átcsoportosítás.

Kérem a tisztelt Képviselő-testületet, hogy az előterjesztésben foglaltakat tárgyalja meg és a határozati javaslatot támogassa.

**HATÁROZATI JAVASLAT**

Körmend Város Önkormányzatának Képviselő-testülete úgy dönt, hogy a Körmend és Mikrotérsége Köznevelési Intézményfenntartó Társulás 2021. évi tevékenységéről szóló beszámolót elfogadja.

Körmend, 2021. december 1.

**Bebes István**

**polgármester**